Slovenská asociácia univerzitného športu s Centrom univerzitného športu zorganizovali v dňoch 27.-28. mája 2014 v športovej hale SPU Nitra Akademické majstrovstvá Slovenskej republiky vo volejbale. Zúčastnili sa na ňom štyri družstvá. Mgr. Mária Joklová, ako trénerka víťazného družstva Vysokoškolskej ligy, bola poverená zostaviť jedno z nich – družstvo Bratislava. Základ zostavy tvorili hráčky zo Stavebnej fakulty (Miroslava Sabaková, Janka Kubaliaková, Michaela Kysucká, Zuzana Krajňáková, Martina Gašpárková, Mária Oravcová, Pavlína Hercogová), dopĺňali ju hráčky z Chemickej fakulty (Ivona Bronďošová), z Prírodovedeckej fakulty UK (Simona Mičianová) a z Fakulty sociálnych a ekonomických vied UK (Michaela Martináková). Prvý zápas Bratislava – Východ skončil jednoznačným výsledkom 3:0, druhý zápas s družstvom Stred už nebol taký bezproblémový, ale vyhrala opäť Bratislava 2:1. Nitrianky v poslednom, treťom zápase hrali cez silné podanie, dôrazný útok ako aj obranu. Nakoniec zápas skončil pre Bratislavu víťazne 2:1. Akademické majstrovstvá Slovenska 2014 boli pre volejbalové družstvo žien SvF zlatou bodkou za sezónou 2013/2014.
O tom, že volejbal žien na Stavebnej fakulte STU je na vysokej úrovni, svedčia úspechy a víťazstvá dosiahnuté nielen v poslednej sezóne. Za ostatné obdobie mali pre hráčky zlatú "príchuť" hneď tri turnaje – Vysokoškolská liga, Pohár rektora STU a Akademické majstrovstvá slovenskej republiky vo volejbale 2014. Mať takúto "zlatú šnúru" víťazstiev za sebou predpokladá od - školou zaneprázdnených - hráčok obetavosť, disciplínu a v konečnom dôsledku aj radosť z hry. Bez nej totiž v žiadnom športe nevynikne snaha uplatniť ambíciu na medailové umiestnenie. Volejbalové družstvo pod vedením trénerky Mgr. Márie Joklovej tieto atribúty spĺňa.
Srdečne blahoželáme a ďakujeme celému tímu za reprezentáciu Stavebnej fakulty STU!